Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на закона за 
закрила и развитие на културата

(Обн., ДВ, бр. 50 от 1999 г.; изм., бр. 1 от 2000 г.; попр., бр. 34 от 
2001 г.; изм. и доп., бр. 75 от 2002 г., бр. 55 от 2004 г., бр. 28, 74, 93, 99 и 103 от 2005 г., бр. 21, 41 и 106 от 2006 г., бр. 84 от 2007 г., бр. 19, 42 и 74 от 2009 г., 
бр. 13, 50 и 97 от 2010 г., бр. 25 и 54 от 2011 г., бр. 77 и 102 от 2012 г., бр. 15 и 68 от 2013 г., бр. 96 от 2015 г., бр. 16 от 2016 г., бр. 7, 28, 94 и 103 от 2018 г., бр. 47 и бр. 100 от 2019 г.)

§ 1. В чл. 14 се правят следните изменения и допълнения:
1. Алинея 4 се отменя.
2. Алинея 5 се изменя така:
„(5) Критериите, условията и редът за осъществяване на дейността по ал. 2, т. 7 се определят с наредба на министъра на културата.“
3. Създава се ал. 6:
„(6) Дейността на държавните културни институти, държавните културни институти с национално значение и българските културни институти в чужбина подлежи на наблюдение, анализ и оценка по ред, определен с наредба на министъра на културата.“
§ 2. Създава се чл. 14а:
„Чл. 14а. (1) Министерството на културата създава и поддържа публичен  информационен регистър на културните организации. Редът за вписване в регистъра се определя с наредба на министъра на културата.
(2) Вписването в регистъра по ал. 1, както и доброволното заличаване от него се извършват чрез заявление на културната организация, което съдържа:
1. данни на културната организация, чието вписване или заличаване се иска;
2. адрес за кореспонденция и лице за контакт;
3. основанието, на което се иска вписването или заличаването;
4. подпис на представляващия културната организация.
(3) Заявлението може да бъде подадено по електронен път по реда на Закона за електронния документ и електронните удостоверителни услуги и на Закона за електронното управление. Към заявлението за вписване в регистъра се прилага акт за създаване на културната организация в случаите, когато актът не е обнародван или вписан в публичен регистър.
(4) В регистъра се вписват:
1. наименованието на културната организацията, седалището и адресът на управление;
2. единен идентификационен код от Търговския регистър или код по БУЛСТАТ;
3. форма на собственост, начин на създаване, предмет на дейност и начин на управление и представителство;
4. промени в обстоятелствата по т. 1-3;
5. дата и основание за заличаване от регистъра.
(5) В 14-дневен срок от подаване на заявлението по ал. 2 за вписване министърът на културата или оправомощено от него длъжностно лице извършва вписване и издава удостоверение за вписването или мотивирано отказва вписване в регистъра по ал. 1.
(6) Когато заявлението за вписване  не отговаря на изискванията на ал. 2 и 3, министърът на културата или оправомощено от него длъжностно лице уведомява заявителя и предоставя 10 работни дни за отстраняване на нередовностите с указание, че при неотстраняването им процедурата ще бъде прекратена.
(7) В случаите по ал. 6 срокът за произнасяне по ал. 5 започва да тече от датата на отстраняването на нередовностите.
(8) Промените в обстоятелствата по ал. 4, т. 1-3 се заявяват за вписване по реда на ал. 2 и 3 в 14-дневен срок от настъпването им.

(9) Културна организация, вписана в регистъра на културните организации, се заличава от регистъра при:
1. прекратяване на дейността - за държавни и общински културни институти;
2. заличаване на регистрацията на юридическото лице, регистрирано по Търговския закон или по реда на Закона за юридическите  лица с нестопанска цел;
4. смърт на физическото лице – търговец;
5. подадено заявление за доброволното заличаване.
(10) В случаите по ал. 9 регистрацията се заличава и удостоверението се обезсилва със заповед на министъра на културата или оправомощено от него длъжностно лице по ред, определен с наредбата по 
ал. 1.
(11) Отказът по ал. 5 и заповедта по ал. 10 се обжалват пред съответния административен съд по реда на Административнопроцесуалния кодекс.
(12) За вписване в регистъра на културните организации, както и за заличаване от него държавни такси не се събират.
(13) Регистърът на културните организации се публикува на интернет страницата на Министерството на културата. Информацията в регистъра се съхранява чрез електронна база данни, управлявана от информационна система.”

заключителни разпоредби

§ 3. В срок два месеца от влизането на закона в сила министърът на културата издава наредбите по чл. 14, ал. 6 и чл. 14а, ал. 1 от Закона за закрила и развитие на културата.
§ 4. (1) Културните организации, вписани в информационния регистър на културните организации към Министерството на културата до влизането в сила на този закон, се смятат вписани в регистъра по този закон и запазват регистрационния си номер.
(2) Културните организации по ал. 1 подлежат на заличаване от регистъра при условията на този закон.

§ 5. В чл. 50, ал. 4 от Закона за меценатството (обн., ДВ, бр. 103 от 2005 г.; изм. и доп., бр. 30, 34, 63 и 80 от 2006 г., бр. 53 и 109 от 2007 г., бр. 42 от  2009 г., бр. 20 от 2012 г., бр. 95 от 2015 г., бр. 74 от 2016 г., бр. 85 от 2017 г. и 
бр. 77 от 2018 г.) след думите „Министерството на културата” се поставя точка и текстът докрая се заличава. 

Законът е приет от 44-ото Народно събрание на …………………… 2020 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение и допълнение на 
Закона за закрила и развитие на културата

С предлаганите изменения и допълнения в Закона за закрила и развитие на културата се цели привеждането на услуга 1605 „Регистриране на културни организации и институти“ в съответствие със Закона за ограничаване на административното регулиране и административния контрол върху стопанската дейност, като се определи срок за отстраняване на нередовности на заявленията за вписване в регистъра на културните организации, съобразен с разпоредбата на чл. 7, ал. 2 от Закона за ограничаване на административното регулиране и административния контрол върху стопанската дейност.
Към настоящия момент такъв срок е предвиден в подзаконов нормативен акт – чл. 5, ал. 2 от  Наредба № Н-1 на министъра на културата от 2007 г. за информационния регистър на културните организации, като заявителите са длъжни в 3-дневен срок от получаването на уведомлението за недостатъци и непълноти да ги отстранят. В законопроекта е предложено този срок да бъде определен на 10 работни дни. Процедурата по вписването в регистъра на културните организации е уредена изцяло на подзаконово ниво, със законопроекта се предлага в текстовете на Закона за закрила и развитие на културата да се регламентират основанията за вписване и заличаване, като се определят реквизитите на заявлението за вписване и за доброволно заличаване от регистъра, обстоятелствата, подлежащи на вписване в регистъра, възможността заявленията да бъдат подавани по електронен път, като към тях се прилага акт за създаване на културната организация само в случаите, когато актът не е обнародван или вписан в публичен регистър. Въведен е и срок за административния орган, в който той следва да извърши вписването и да издаде удостоверението за вписването или мотивирано да откаже вписване в регистъра. Предвидено е за вписване в регистъра и за заличаване от него държавни такси да не се събират.
Към настоящия момент в регистъра са вписани 1680 културни организации, като целта на измененията и допълненията в закона е да подобри качеството на предлаганата административна услуга.
Със законопроекта се въвежда наблюдение, анализ и оценка на дейността на културните институти от системата на Министерството на културата, като е предложено с наредба на министъра на културата да бъде уреден редът за извършването им. Предмет на подзаконовия акт ще бъдат обществените отношения, свързани с мониторинга на дейността на държавните културни институти, който ще се извършва от специализираните дирекции на министерството на културата, отговарящи за съответното културно направление, въз основа на дейностите, заложени в репертоарните и годишните планове на държавните културни институти, и на базата на други данни за тяхната дейност, поддържани от културните институти в електронен вид.
С приемането на законопроекта ще се постигне съответствието на административната услуга  по регистриране на културните организации със Закона за ограничаване на административното регулиране и административния контрол върху стопанската дейност, като се въвеждат и ясни правила за вписването и доброволното заличаване от регистъра на културните организации.
В изпълнение на чл. 20, ал. 2 от Закона за нормативните актове е извършена частична предварителна оценка на въздействието на законопроекта, която съгласно чл. 30б от Устройствения правилник на Министерския съвет  и на неговата администрация е съгласувана с дирекция „Модернизация на администрацията“.
В изпълнение на чл. 26, ал. 3 от Закона за нормативните актове законопроектът е публикуван на интернет страницата на Министерството на културата и на Портала за обществени консултации за срок 30 дни.

МИНИСТЪР-ПРЕДСЕДАТЕЛ:

(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2020 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2020 г. проект на Закон за изменение и допълнение на Закона за закрила  и развитие на културата.

Приложения: 
1. Мотиви към проекта на Закон за изменение и допълнение на Закона за закрила  и развитие на културата.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

  (Бойко Борисов)